ELŐTERJESZTÉS

Szombathely Megyei Jogú Város Közgyűlésének 2017. december 14-i ülésére

**Javaslat az ÉNYKK Északnyugat-magyarországi Közlekedési Központ Zrt.-t érintő döntések meghozatalára**

**I.**

Szombathely Megyei Jogú Város Polgármesteri Hivatalához lakossági megkeresés érkezett a 22-es autóbuszjáratok útvonalának megváltoztatásával kapcsolatosan, így a módosított útvonalon közlekedő autóbuszjáratok több oktatási intézményt érintenének. Az Északnyugat-magyarországi Közlekedési Központ Zrt.-t (továbbiakban: ÉNYKK Zrt.) a menetrend megváltoztatására vonatkozó javaslatát megküldte, szakmai véleménye szerint a tervezett új menetrend bevezetése a csökkenő futásteljesítmény miatt többlet veszteségfinanszírozást nem igényel. Az ÉNYKK Zrt. javaslata alapján a 22-es  viszonylaton a jelenlegi 20 perces menetidő 3-4 perccel megnövekedne, mivel az autóbuszjáratok a Szűrcsapó utca helyett a Váci Mihály utcán keresztül közlekednének, a járatkövetési ciklus 40 percről 50 percesre növekedne, ezért az érvényben lévő menetrendi időintervallumban való kiszolgálás esetén naponta 3 járatpárral kevesebb közlekedne, a napi futásteljesítmény 16,1 km-rel csökkenne.

Szombathely Megyei Jogú Város Polgármesteri Hivatalához a BPW-Hungária Kft. is menetrendi menetrendi módosítási igényt nyújtott be a műszakban dolgozók teljes körű kiszolgálása érdekében. Az ÉNYKK Zrt. a menetrend megváltoztatására vonatkozó javaslatát megküldte. Az egyszeri szombati három műszakos kiszolgáláshoz szabadnapokon 3-3 járatpár, a jelenlegi 4H viszonylaton és a módosítandó 6-os vonalon, továbbá egy-egy járat munkaszüneti napon történő közlekedtetése szükséges. Az előzetes számítások alapján a fenti feladat 121,7 km hasznos teljesítményt eredményez, ehhez még 67,6 km rezsi teljesítmény is szükséges, így összesen 189,3 km külszolgálati kilométer generálódik. A Közszolgáltatási szerződésben meghatározott, maximált nettó 470 Ft/km díjjal számolva, várhatóan évi 4.448.000 Ft többletköltség fedezete tudja biztosítani a menetrendi módosítási igény kielégítését.

A szolgáltató tájékoztatása alapján a menetrend módosítás technológiai előkészítése miatt a módosítás legkorábbi bevezethetősége 2018. február 1.

**II.**

Az Északnyugat- magyarországi Közlekedési Központ Zrt. a közszolgáltatási szerződés 5. pontja, valamint a kiegészítő megállapodás alapján elkészítette a 2016. év adatait tartalmazó szombathelyi helyi közlekedés bevételeiről és ráfordításairól szóló elszámolást (előterjesztés 1. melléklete).

Az elszámolás tartalmazza a szerződéses járati feladat (LUK, Delphi) lebonyolítása és a reklámok elhelyezése során felmerülő bevételeket és ráfordításokat.

A hatályos közszolgáltatási szerződésből következően 2016. évre vonatkozóan maximum 460 Ft/km indokolt ráfordításból kiindulva, évente a KSH által közzétett infláció mértékével változik. Ennek megfelelően 460,45 Ft/km érvényesíthető.

A 2016. év bevételekkel nem fedezett indokolt ráfordításainak mértékeként az ÉNYKK Zrt. 331.813 eFt összeget jelölt meg. Az elszámolása alapján a Szolgáltató kéri, hogy a 2016. I. félévre biztosított 145.536 eFt összegű működési támogatás és az egész évre megfizetett 27.087 eFt normatív támogatás figyelembevételével a fennmaradó 172.960.409 eFt-ot az Önkormányzat veszteségfinanszírozásként utalja számára.

Szombathely Megyei Jogú Város Önkormányzatának megbízásából Csendesné Kóbor Ildikó bejegyzett könyvvizsgáló elvégezte az ÉNYKK Zrt. által készített 2016. évi Szombathely helyi személyszállítás bevételei és ráfordításai elszámolásának felülvizsgálatát. A könyvvizsgálói jelentés figyelemfelhívás fejezetében írottak szerint a jelentésben bemutatott nem indokolt ráfordítások (különbözetek) és a könyvelési pontosítások miatt az összes bevétel és ráfordítás csökken. A könyvvizsgálói figyelemfelhívás fejezetben írottak szerint az Önkormányzatnak 315.367. eFt pénzügyi kötelezettsége keletkezett a 2016. évi elszámolással kapcsolatban, amelyből 145.536 eFt-ot 2016. évben átutalt. Az összes kötelezettségből még rendezendő 169.831 eFt.

Az éves könyvvizsgálói jelentések alapján megállapítható a közvetlen karbantartási költségek folyamatos növekedése. A könyvvizsgálat szerint ez két tényező hatására következett be, egyrészt nőtt a külszolgálati km, másrészt nőtt az autóbuszok életkora. Az utóbbi években új autóbuszok beszerzésére nem került sor, így a buszállomány műszaki elhasználódása nőtt. 2016. december 31-én az átlagéletkor 12,81 év volt. Ezen adat meghaladja a közszolgáltatási szerződésben előírt, az ÉNYKK Zrt. által vállalt legfeljebb 10 éves átlagéletkort.

Tekintettel arra, hogy az autóbuszok átlagéletkora meghaladta a szerződésben vállalt 10 évet, fenntartási költségként, a bevételekkel nem fedezett ráfordítások ellenértékeként az Önkormányzat 169.831.409 Ft költséget ismer el a 2016. év elszámolásaként.

A Szolgáltató időközben megküldte a Szombathely helyi közforgalmú közlekedési feladatainak ellátásáról szóló 2017. I. féléves tevékenységét bemutató beszámolóját (előterjesztés 4. melléklete), amely alapján a 2017. I. félévre vonatkozóan 196.746 eFt ellentételezési igényt támaszt az Önkormányzattal szemben.

A 2017. évi költségvetési rendeletben 302.000 eFt szerepel a közösségi közlekedés finanszírozására. Amennyiben a 2016. év lezárásaként meghatározott elszámolás összegeként a 169.831.409 Ft – ot a Szolgáltató elfogadja, a fennmaradó 132.492.591eFt rendelkezésre álló összeg 2017. év I. félévi tevékenység finanszírozására fordítható.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjenek.

**Szombathely, 2017. december „ ”**

**/: Dr. Puskás Tivadar :/**

**I.**

**HATÁROZATI JAVASLAT**

**….…./2017. (XII.14.) Kgy. számú határozat**

A Közgyűlés megtárgyalta a helyi közösségi közlekedéssel kapcsolatos döntések meghozatalára vonatkozó előterjesztést és az alábbi döntést hozza:

1. Szombathely Megyei Jogú Város Közgyűlése az Északnyugat-Magyarországi Közlekedési Központ Zrt. által javasolt 22-es viszonylat, a 4H-s viszonylat, illetve a 6-os viszonylat menetrendjének módosítást 2017. február 1. üzemkezdettől elfogadja.
2. A Közgyűlés felkéri az Északnyugat-Magyarországi Közlekedési Központ Zrt-t, hogy a menetrend módosítással kapcsolatos – Közszolgáltatási Szerződésben vállalt és meghatározott – feladatairól gondoskodjon.
3. A Közgyűlés felhatalmazza a Polgármestert, hogy a Közszolgáltatási Szerződés jelen határozatnak megfelelő módosítását aláírja.

**Felelős:** Dr. Puskás Tivadar Polgármester

Illés Károly Alpolgármester

Molnár Miklós Alpolgármester

Dr. Károlyi Ákos Jegyző

Papp László, az Északnyugat-Magyarországi Közlekedési Központ Zrt. vezérigazgatója

(A végrehajtás előkészítéséért:

Lakézi Gábor, a Városüzemeltetési Osztály vezetője)

**Határidő:** 1-3. pont: 2018. február 1.

**II.**

**Határozati Javaslat**

**…./2017. (XII. 14.) Kgy. számú határozat**

A Közgyűlés az Északnyugat- magyarországi Közlekedési Központ Zrt. által készített 2016. évi helyi közlekedés bevételei és ráfordításai elszámolásának felülvizsgálatáról szóló tájékoztatást megtárgyalta, és azzal kapcsolatban az alábbi döntést hozta:

1. A Közgyűlés a 2016. évi helyi közösségi közlekedés veszteségfinanszírozására 169.831.409 Ft-ot ismer el.
2. A Közgyűlés felkéri a Polgármestert, hogy a 2017. I. félévi előlegként 132.492.591 Ft veszteségpótlás átutalásáról gondoskodjon.

**Felelős:** Dr. Puskás Tivadar polgármester

Illés Károly alpolgármester

Molnár Miklós alpolgármester

(A végrehajtás előkészítéséért:

Lakézi Gábor, Városüzemeltetési Osztályvezető

Stéger Gábor Közgazdasági és Adó Osztályvezető)

**Határidő:** 1. pont: azonnal

2. pont: 2017. december 31.